Document ID: 32014D0667

DECIZIA DE PUNERE ÎN APLICARE A COMISIEI
din 17 septembrie 2014
privind recunoașterea sistemului „Universal Feed Assurance Scheme” în vederea demonstrării conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
(2014/667/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (1), în special articolul 7c alineatul (6),
având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (2), în special articolul 18 alineatul (6),
după consultarea Comitetului privind durabilitatea biocarburanților și biolichidelor,
întrucât:
(1)
Directivele 98/70/CE și 2009/28/CE stabilesc criterii de durabilitate pentru biocarburanți. Articolele 7b și 7c și anexa IV la Directiva 98/70/CE sunt similare articolelor 17 și 18 și anexei V la Directiva 2009/28/CE.
(2)
În cazul în care biocarburanții și biolichidele se iau în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre ar trebui să solicite operatorilor economici să demonstreze că biocarburanții și biolichidele respectă criteriile de durabilitate prevăzute în articolul 17 alineatele (2)-(5) din Directiva 2009/28/CE.
(3)
Atunci când un operator economic furnizează dovezi sau date obținute în conformitate cu un sistem voluntar care a fost recunoscut de Comisie, în măsura prevăzută în decizia de recunoaștere, un stat membru nu ar trebui să solicite furnizorului să furnizeze dovezi suplimentare ale conformității cu criteriile de durabilitate.
(4)
Cererea de recunoaștere a faptului că sistemul „Universal Feed Assurance Scheme” demonstrează că loturile de biocarburanți respectă criteriile de durabilitate stabilite în Directiva 98/70/CE și în Directiva 2009/28/CE a fost transmisă pentru prima dată Comisiei la 16 mai 2011. Versiunea actualizată a sistemului a fost transmisă la 7 februarie 2014. Sistemul funcționează în Regatul Unit și acoperă ingrediente pentru furaje și furaje combinate, precum și culturi care se pot combina. Acest sistem include etapele de comercializare, transport și depozitare a materiilor prime agricole de la poarta fermei până la primul prelucrător, iar pentru celelalte etape se bazează pe alte sisteme voluntare recunoscute de Comisie. Este, prin urmare, responsabilitatea sistemului „Universal Feed Assurance Scheme” să se asigure că recunoașterea emisă de Comisie pentru sistemele cu care colaborează rămâne valabilă pe toată durata cooperării. Sistemul recunoscut ar trebui să fie disponibil în cadrul platformei în materie de transparență înființate în temeiul Directivei 2009/28/CE.
(5)
În urma evaluării sistemului „Universal Feed Assurance Scheme”, s-a constatat că acesta respectă în mod adecvat toate criteriile de durabilitate prevăzute de Directiva 98/70/CE și de Directiva 2009/28/CE, cu excepția articolului 7b alineatul (2) din Directiva 98/70/CE și a articolului 17 alineatul (2) din Directiva 2009/28/CE. Sistemul furnizează însă date exacte cu privire la elementele solicitate de operatorii economici din avalul lanțului de custodie pentru demonstrarea conformității cu articolul 7b alineatul (2) din Directiva 98/70/CE și cu articolul 17 alineatul (2) din Directiva 2009/28/CE și aplică o metodologie de echilibrare a masei care corespunde cerințelor de la articolul 7c alineatul (1) din Directiva 98/70/CE și de la articolul 18 alineatul (1) din Directiva 2009/28/CE.
(6)
În urma evaluării sistemului „Universal Feed Assurance Scheme”, s-a constatat că acesta îndeplinește standardele adecvate de fiabilitate, transparență și auditare independentă.
(7)
Sistemul „Universal Feed Assurance Scheme” a fost evaluat în raport cu legislația în vigoare la momentul adoptării prezentei decizii. În cazul unor modificări relevante ale temeiului juridic, Comisia ar trebui să evalueze sistemul cu scopul de a stabili dacă acesta continuă să respecte în mod corespunzător criteriile de durabilitate pentru care a fost recunoscut.
(8)
În cazul unor modificări ale sistemului, Comisia ar trebui să evalueze sistemul cu scopul de a stabili dacă acesta continuă să respecte în mod corespunzător criteriile de durabilitate pentru care a fost recunoscut.
(9)
Măsurile prevăzute de prezenta decizie sunt în conformitate cu avizul Comitetului privind durabilitatea biocarburanților și biolichidelor,
ADOPTĂ PREZENTA DECIZIE:
Articolul 1
Sistemul „Universal Feed Assurance Scheme” (denumit în continuare „sistemul”), prezentat Comisiei în scopul recunoașterii la 7 februarie 2014, demonstrează că loturile de biocarburanți respectă criteriile de durabilitate prevăzute la articolul 7b alineatele (3), (4) și (5) din Directiva 98/70/CE și la articolul 17 alineatele (3), (4) și (5) din Directiva 2009/28/CE.
Sistemul utilizează date exacte în sensul articolului 7b alineatul (2) din Directiva 98/70/CE și al articolului 17 alineatul (2) din Directiva 2009/28/CE prin aceea că garantează că toate informațiile relevante de la agenții economici din amontele lanțului de custodie sunt transferate către operatorii economici din avalul lanțului de custodie.
Sistemul poate fi utilizat pentru a demonstra conformitatea cu articolul 7c alineatul (1) din Directiva 98/70/CE și cu articolul 18 alineatul (1) din Directiva 2009/28/CE până la primul prelucrător al materiilor prime.
Articolul 2
Dacă, după adoptarea prezentei decizii, conținutul sistemului suferă modificări care ar putea afecta temeiul prezentei decizii, modificările în cauză sunt notificate Comisiei fără întârziere. Comisia evaluează modificările notificate pentru a stabili dacă sistemul continuă să respecte în mod corespunzător criteriile de durabilitate pentru care este recunoscut.
Dacă s-a demonstrat clar că sistemul nu a pus în aplicare elemente considerate esențiale pentru prezenta decizie și dacă au loc încălcări structurale grave ale respectivelor elemente, Comisia poate abroga prezenta decizie.
Articolul 3
Prezenta decizie este valabilă timp de cinci ani.
Articolul 4
Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 17 septembrie 2014.

Labels: 3
19
14
6